CELEX: C2004/314/54
Language: fi
Date: 2004-12-18 00:00:00
Title: Asia T-391/04: Bernard Nonat'n 28.9.2004 Euroopan yhteisöjen komissiota vastaan nostama kanne

18.12.2004   
            
            
               FI
            
            
               Euroopan unionin virallinen lehti
            
            
               C 314/22
            
         Bernard Nonat'n 28.9.2004 Euroopan yhteisöjen komissiota vastaan nostama kanne
   (Asia T-391/04)
   (2004/C 314/54)
   Oikeudenkäyntikieli: ranska
   Bernard Nonat, kotipaikka Bryssel, on nostanut 28.9.2994 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajat ovat asianajajat Sébastien Orlandi, Albert Coolen, Jean-Noël Louis ja Etienne Marchal ja prosessiosoite Luxemburgissa.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission päätökset olla ottamatta kantajaa asianmukaisessa järjestyksessä ansioituneiden luetteloon ja vuoden 2003 ylennyskierroksella palkkaluokkaan A4 ylennettyjen virkamiesten luetteloon
            
         
               —
            
            
               toteaa, että henkilöstösääntöjen 45 artiklan täytäntöönpanoa koskevien yleisten määräysten 12 artikla on lainvastainen siltä osin kuin siinä määrätään siirtymäkauden pisteiden myöntämisestä siten, että virkavuotta kohti annetaan yksi piste enimmäismäärän ollessa 7 pistettä ja ylimääräisten erityisten pisteiden myöntämisestä siten, että myönnetään enintään 150 % edellisen ylennyskierroksen ylennysmahdollisuuksista ilman, että otettaisiin huomioon ne tosiasialliset ansiot, joita virkamies on osoittanut tarkasteluajankohtana.
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tämän asian kantaja riitauttaa nimittävän viranomaisen päätöksen olla ylentämättä häntä palkkaluokkaan A4 vuoden 2003 ylennyskierroksella.
   Hän esittää vaatimustensa tueksi, että henkilöstösääntöjen 43 ja 45 artiklaa on rikottu ja syrjintäkiellon periaatetta sekä uramahdollisuuden periaatetta on loukattu.
   Hän täsmentää tältä osin, että komission käyttöön ottamat uudet virkamiesten arviointi- ja ylennysmenettelyt merkitsevät, että virkamiesten todellisia ansioita ei arvioida. Hänen tapauksessaan ja henkilöstösääntöjen 45 artiklan täytäntöönpanoa koskevien yleisten määräysten 12 artiklan 3 kohdan b alakohdan mukaan hänellä olisi ylimääräiset erityiset pisteet mukaan lukien samat ansiot kuin niillä saman palkkaluokan virkamiehillä, joita ei esitetty ylennettäviksi edellisellä ylennyskierroksella.
   Näyttää siis siltä, että kahta ansioiltaan erilaisten virkamiesten ryhmää kohdellaan samalla tavoin vastoin syrjintäkiellon periaatetta ja henkilöstösääntöjen 45 artiklaa: yhtäältä kysymyksessä ovat ne virkamiehet, jotka ylittävät 150 % ylennysmahdollisuuksien rajan vuoden 2002 ylennyskierroksen osalta ja joita esitetään tämän vuoden ylennyskierroksella ylennettäviksi, ja toisaalta vuoden 2002 ylennyskierroksella ylennyskelpoiset virkamiehet, joita ei esitetä ylennettäviksi.
   Paremmuusjärjestyspisteiden myöntäminen virkaiän perusteella vaikuttaa myös siten, että henkilöstösääntöjen 45 artiklan vastaisesti hyvitetään ylennyskelpoisia virkamiehiä virkaiän perusteella ottamatta huomioon niitä ansioita, joita he ovat osoittaneet tarkasteluajankohtana.